દેશની 47 હજાર PG મેડિકલની બેઠકો માટે આજે નીટ લેવાશે
નવગુજરાત સમય | Publish Date: Jan 7 2018 5:54AM
પી.જી.મેડિકલમાં પ્રવેશ માટે આવતીકાલે સમગ્ર દેશમાં એકસાથે નીટ-પી.જી. લેવામાં આવશે. દેશની અંદાજે ૪૭ હજાર જેટલી પી.જી.મેડિકલની બેઠકો પર પ્રવેશ માટે લેવાનારી પરીક્ષામાં સમગ્ર દેશમાંથી અંદાજે સવા લાખથી વધારે વિદ્યાર્થીઓ ઉપસ્થિત રહેશે. ગુજરાતમાંથી અંદાજે ૫ હજારથી વધારે વિદ્યાર્થીઓ નીટ આપશે. આ વખતે પહેલી વાર કોમ્પ્યુટરાઇઝ એકઝામમાં તમામ વિદ્યાર્થીઓને એક સરખુ પ્રશ્નપત્ર આપવામાં આવશે. અગાઉ તમામ વિદ્યાર્થીઓને અલગ અલગ પ્રશ્નો સાથેનુ પ્રશ્નપત્ર આપવામાં આવતુ હતુ. આ પરીક્ષાનું પરિણામ આગામી તા. ૩૧મી જાન્યુઆરીએ જાહેર કરવામાં આવશે.
યુ.જી. અને પી.જી.મેડિકલમાં ફરજિયાત નીટના આધારે જ પ્રવેશ પ્રક્રિયા શરૂ કરવામાં આવી છે. ચાલુ વર્ષે પણ નીટના આધારે જ બન્ને કોર્સમાં પ્રવેશ અપાયો હતો. આગામી વર્ષે પણ આજ પરીક્ષાના મેરિટના આધારે પ્રવેશ ફાળવવામાં આવશે. ગતવર્ષે કુલ ૧ લાખ ૨૧ હજાર વિદ્યાર્થીઓએ પી.જી.નીટ આપી હતી. આ વખતે ૧ લાખ ૩૪ હજાર વિદ્યાર્થીઓ પરીક્ષા આપશે. પરીક્ષામાં કુલ ૩૦૦ એમસીક્યુ આધારિત પ્રશ્નો પુછવામાં આવશે. ગતવર્ષે કુલ આઠ સેશનમાં પરીક્ષા લેવામાં આવી હતી. પ્રશ્નપત્રના કુલ ૧૫ સેટ તૈયાર કરવામાં આવ્યા હતા. પરંતુ અ વખતે એક સાથે તમામ વિદ્યાર્થીઓની પરીક્ષા લેવાશે.
એટલુ જ નહી પરંતુ દરેક વિદ્યાર્થીઓને એક સરખુ પ્રશ્નપત્ર આપવામાં આવશે. દેશમાં કુલ ૩૬૬ કેન્દ્રો અને ૧૩૭ શહેરોમાં એક સાથે પરીક્ષાનુ આયોજન કરાયુ છે. ગુજરાતમા અમદાવાદ ઉપરાંત વડોદરા, ભાવનગર, સુરત, રાજકોટ અને મહેસાણા,આણંદ, બારડોલી સહિતના શહેરોમાંમાં પણ આ પરીક્ષા લેવામા આવશે. ગતવર્ષે પી.જી. પાસ કર્યા પછી પ્રવેશમાં યુનિવર્સિટી પ્રેફરન્સ અને ડિપ્લમા પી.જી.ના ઉમેદવારો માટે ૨૫ ટકા બેઠકો રાખવામાં આવી હતી જેનો ઉગ્ર વિરોધ થયો હતો અને સમગ્ર મામલો કોર્ટમાં જતાં પ્રવેશ પ્રક્રિયા શરૂ થવામાં ભારે વિલંબ થયો હતો.
ગુજરાતમાં પી.જી.ની કુલ ૧૮૪૩ બેઠકો ઉપલબ્ધ છે. ચાલુ વર્ષે પી.જી.મેડિકલની અંદાજે ૨૧૨ જેટલી બેઠકો ખાલી રહી હતી. જયારે સમગ્ર દેશમાં નોન કલીનીકલની અંદાજે ૫ હજારથી વધારે બેઠકો ખાલી પડી હતી. ગુજરાતમાં ચાલુ વર્ષે પણ ૧૮૪૩ બેઠકો માટે અંદાજે ૫ હજારથી વધારે વિદ્યાર્થીઓ આવતીકાલે પરીક્ષામાં ઉપસ્થિત રહેશે.